ועדת הכספים, כנסת 25, פרוטוקול מספר 303, 2024-01-23 00:00

משה גפני: דיון מעקב בנושא מענה לחובות אבודים של לקוחות מעזה בעקבות המלחמה

משה גפני:  משרד האוצר, בקשה

יואל חלימי: כמו שאמרתי גם בדיון הקודם, יש לנו מנגנון של חובות אבודים

יואל חלימי:  הנחיתי את משרדי מע"מ בכל רחבי הארץ, כולל את קמר"פ - יחידת קישור מע"מ לרשות פלסטינית, לזרז את כל הבקשות

יואל חלימי:  אנחנו נבדוק שכל בקשה זה אכן חוב אבוד – ואז נאשר

ולדימיר בליאק: דיברנו על קיצור תקופת ההבשלה

יואל חלימי: הגישו חובות אבודים לגבי חובות שנוצרו ביולי ואוגוסט, אולי אפילו קצת לפני

יואל חלימי:  כל הבקשות כבר טופלו

ינון אזולאי:  כמה בקשות היו?     

יואל חלימי: לא הרבה

ולדימיר בליאק: בסדר, זה היה לפני המלחמה

ינון אזולאי: כל מה שיוגש גם יטופל?      

יואל חלימי: בהחלט, ובזריזות

יואל חלימי:  לא נעכב את הבקשות

ולדימיר בליאק: אתה אומר שבפרקטיקה לא תחכו שישה חודשים

יואל חלימי: אנחנו כבר כמעט בשישה חודשים

משה גפני: אנחנו לא בשישה חודשים

ולדימיר בליאק: אנחנו בפחות מארבעה חודשים

יואל חלימי: מי שהגיש ביולי הוא כבר - -     

ולדימיר בליאק: יולי זה לפני המלחמה

ולדימיר בליאק:  אנחנו מדברים על תקופת המלחמה

משה גפני: המלחמה לא התחילה לפני שישה חודשים, היא התחילה לפני שלושה וחצי חודשים

משה גפני:  אנשים איבדו את כל רכושם

משה גפני:  ביקשנו בישיבה הקודמת לקצר את תאריך ההבשלה

משה גפני:  האם מישהו שלא ידע עד היום שאפשר להגיש את הבקשה הזאת ורוצה לקצר את ההבשלה, האם הוא יכול לעשות את זה?     

יואל חלימי: כל הבקשות שהוגשו, לא משנה מאיזו תקופה, נבדקו ואושרו

יואל חלימי:  ככל שיגישו עוד בקשות, ניתן אישור לקלוט אותן בדוח התקופתי

יואל חלימי:  הרי אני לא יכול להחזיר את זה באותו יום שהם מגישים, הם צריכים לכלול את הזיכוי בדוח ההתחלתי

משה גפני: אם אני מבין עברית, התשובה שלך היא שהבקשה שלנו בישיבה הקודמת לקצר את התאריך התקבלה

משה גפני:  זה מה שאמרת?     

יואל חלימי: אמרתי שנבחן את הבקשות

ינון אזולאי: אמרת שחזרת עם תשובות

יואל חלימי: חזרתי עם התשובה שאין כרגע בקשות שלא מטופלות

יואל חלימי:  בקשות שיוגשו יטופלו, יאושרו וייכנסו

יואל חלימי:  אני לא יודע אם כדאי לעשות תיקון חקיקה

משה גפני: זה לא מה ששאלתי

משה גפני:  אני לוקח את הדברים שלך בכל הרצינות

משה גפני:  אמרת שכשאנשים הגישו בקשה אישרתם אף על פי שלא עבר המועד

יואל חלימי: לא

יואל חלימי:  בכל המקרים שהוגשו זה עבר

אלישיב ממן: העסקאות מבוצעות על בסיס תקופה

אלישיב ממן:  הרי לא כל העסקאות בוצעו יום לפני תחילת המלחמה, יש עסקאות שבוצעו לאורך תקופה ואנשים הפסידו את הכסף

אלישיב ממן:  את כל הבקשות שהוגשו אישרנו

ולדימיר בליאק: מה שאתם אומרים זה שהבקשות שהוגשו לפני שישה חודשים טופלו

ולדימיר בליאק:  מה אם הן יוגשו עכשיו?     

אלישיב ממן: אנחנו נבחן אותן

ולדימיר בליאק: תוך כמה זמן?     

יואל חלימי: במיידי נאשר, ושיכללו את זה בדוח התקופתי שניתן

ולדימיר בליאק: מה זה "במיידי"? חודש? שבועיים?     

יואל חלימי: אפילו פחות

ולדימיר בליאק: כלומר, אתם אומרים לפרוטוקול שלא תחכו שישה חודשים?     

יואל חלימי: אנחנו אומרים שאנחנו נבדוק את כל הבקשות שיוגשו וניתן אישור עקרוני לכלול את זה בדוח התקופתי במועד

עוזיהו ליכטנברג: סיפקנו סחורות עד 7 לאוקטובר, או עד יום לפני כן, הוצאנו חשבוניות ולא ראינו את הכסף

עוזיהו ליכטנברג:  אני יכול היום להציג את כל החשבוניות שהוצאתי עד 7 לאוקטובר, להביא את זה אליכם ולהגיד: חבר'ה, תתחשבו גם במע"מ וגם בחשבוניות עצמן?     

יואל חלימי: אני מדבר רק על המע"מ

עוזיהו ליכטנברג: אני יכול להביא לך את כל החשבוניות ולהראות לך בספרים שלי שלא קיבלתי כסף?     

יואל חלימי: כן, זו הבדיקה שאנחנו עושים

עוזיהו ליכטנברג:  מה לגבי הקרן עצמה?         

ולדימיר בליאק: זה לא מע"מ

רמזי גבאי: מעבר למע"מ יש עוד שתי נקודות

רמזי גבאי:  אחת, החובות האבודים של היבואנים או הסוחרים שמכרו לעזה, והשנייה, הסחורות האבודות - בעיקר אופייני לענף הטקסטיל - במיליוני שקלים

אלישיב ממן: מה שאנחנו יכולים להציע זה את החקיקה הקיימת של ההוצאות המזכות של כלל הארץ,  המחזורים ואת המסלול האדום במידה וזה יישובים מזכים

אלישיב ממן:  המסלולים נבנו פה בוועדה

אלישיב ממן:  יש הרבה סוגי ענפים והרבה סוגי עסקים שנפגעו

ולדימיר בליאק: אז למה עשינו את הדיון?       

אלישיב ממן: לחובות האבודים נתנו את הפתרון וחידדנו למשרדים

אלישיב ממן:  הנושא הזה הוא נושא רוחבי

ינון אזולאי: שלא נתתם לו מענה

אלישיב ממן: בעולם קרן הפיצויים אין לנו יכולת לתת מענה - -     

ינון אזולאי: אל תגידו לנו שיש מענה בחוק, כי אין מענה

ולדימיר בליאק: לא היינו יוזמים את הדיון

ולדימיר בליאק:  מה שאתה אומר זה שעשיתם עבודה מיותרת כי כבר יש מענה

אלישיב ממן: לא אמרתי שיש מענה של 100%, אמרתי שהמענה הוא רוחבי ונותן פתרון רחב לכלל העסקים

אלישיב ממן:  אין לנו יכולת לייצר מסלולים נקודתיים

ינון אזולאי: ולא לעסקים שנמצאים בסחר עם עזה

אלישיב ממן: במקרה הזה לא

אלישיב ממן:  אני מניח שאתם יודעים שיש עוד הרבה עסקים שנפגעו גם בעולם התיירות וגם בעוד מקומות אחרים

ינון אזולאי: בעולם התיירות אמרתם שתביאו מתווה

משה גפני: אנחנו דיברנו על דבר מאוד ספציפי

משה גפני:  אם אין לכם תשובה, תגידו שאין לכם תשובה

אלישיב ממן: לנקודה הזאת אין תשובה

משה גפני: המדינה עודדה את אותם סוחרים לעשות עסקים - בעיקר בטקסטיל - עם עזה

משה גפני:  הם איבדו עכשיו הכל

משה גפני:  אנחנו ביקשנו שיהיה מתווה כדי לפצות אותם

משה גפני:  מה התשובה על זה? שיש תיירות?   

אלישיב ממן: אנחנו לא חושבים שיש פתרון ויש מתווה בעולם של רשות המסים

אלישיב ממן:  לגבי המע"מ נתנו את הפתרון, אבל לגבי הקרן עצמה אין תשובה בעולם של רשות המסים

משה גפני:    אין פיצוי לזה?     

אלישיב ממן: המענקים שרשות המיסים נותנת הם מענקים רוחביים

אלישיב ממן:  הקרן נותנת מענה רוחבי בעולם של הוצאות מזכות, שזה מה שהעברנו פה בחקיקה ובתקנות

רמזי גבאי:  במתווים שציינתם אין תשובה לחובות אבודים

רמזי גבאי:  תגידו שאין תשובה לחובות אבודים בעזה

משה גפני: מי אחראי על זה במשרד האוצר? המנכ"ל?     

יונתן מישרקי: אין מתווה פיצויים לחובות אבודים

יונתן מישרקי:  יש המון דברים שמתווה הפיצויים לא יכול לתת להם פתרון

ינון אזולאי:  אגב, זו אמירה מה שאמרת עכשיו, כי כשאנחנו עשינו פה את החוק אמרתם שכמעט כולם נמצאים בתוך המתווה

ינון אזולאי:  עכשיו אתם אומרים שיש הרבה שלא נמצאים בתוך המתווה?     

אלישיב ממן: לא אמרנו שלא נמצאים

אלישיב ממן:  אלה שהמחזורים שלהם נפגעו יהיו זכאים למענקים

משה גפני: אני מבקש שלא יעשו צחוק מהוועדה

משה גפני:  צריך למצוא את הדרך לפצות את האנשים האלה שאיבדו את כל רכושם

משה גפני:  אני מבקש מהמנכ"ל תשובה

משה גפני:  כל הדיון הוא על זה

משה גפני:  כל הדברים האחרים היו בנוסף לדיון המרכזי

משה גפני:  כל מה שאנחנו מדברים עליו פה כל הזמן זה פיצוי לאנשים שכתוצאה מהלחימה איבדו את רכושם

משה גפני:  מה, שולחים פקידים, בכירים ככל שיהיו, שאומרים שזה לא הם?         

ולדימיר בליאק: לפני כמה שבועות כשנחשפנו לבעיה הזאת נפגשנו עם הנציגים מענף האופנה, הטקסטיל, הבנייה והחקלאות

ולדימיר בליאק:  מכיוון שנוכחנו לדעת שהמתווה שחוקקנו כאן לא נותן מענה לחובות אבודים, יזמנו את הדיון

ולדימיר בליאק:  התקיים דיון בוועדת הכספים לפני שבועיים שבו הצפנו את הבעיה וביקשנו פתרון ממשרד האוצר ומרשות המסים

ולדימיר בליאק:  זה שאין פתרון במתווה אנחנו יודעים

ולדימיר בליאק:  זאת הייתה הסיבה שיזמנו את הדיון

ולדימיר בליאק:  אם אתם חוזרים אלינו אחרי שבועיים ואומרים לנו שאין פתרון במתווה, שאתם לא יודעים לייצר את הפתרון, למה אנחנו יושבים בכנסת? בשביל מה עשינו דיון לפני שבועיים ואנחנו עושים עכשיו דיון מעקב? יושבים פה אנשים שאיבדו את ההכנסות שלהם כתוצאה מהמלחמה

ולדימיר בליאק:  לא נראה לכם הגיוני שהמדינה צריכה לקחת על זה אחריות?     

יונתן מישרקי:   ננסה לשבת על זה יחד עם משרדים נוספים בהתאם לתחומים שנפגעו, ננסה אולי דרך זה למצוא איזה שהוא מתווה

ינון אזולאי: עד עכשיו לא ישבתם?     

יונתן מישרקי: היה לנו דיבור איתם

ינון אזולאי: מה הם אמרו? שהם לא רוצים לעזור?     

יונתן מישרקי: אין לי כאן תשובות סופיות

משה גפני: בלתי מתקבל על הדעת מה שקורה פה עכשיו

משה גפני:  ברור לחלוטין שמדובר על כאלה שהמדינה עודדה אותם לעשות את זה

משה גפני:  הם איבדו את רכושם, כשלפעמים זה כל רכושם

משה גפני:  אנחנו ביקשנו שיהיה פיצוי, לא ביקשנו לחפש פתרונות מן הגורן ומן היקב

רמזי גבאי: החובות האבודים זה דבר מיוחד בגלל המלחמה הזאת, זה סיפור שאין לכל איש עסקים

רמזי גבאי:  הנישה השנייה זה הסחורות האבודות

רמזי גבאי:  בחובות האבודים יש לפחות חשבוניות, לכן יופי שעזרתם להם במע"מ, זה מצוין

ולדימיר בליאק: ינון ואני לקחנו חלק משמעותי בחקיקת המתווה, אנחנו יודעים שהמתווה לא נותן פתרון

ולדימיר בליאק:  אם היינו מבינים שיש פתרון במתווה, לא היינו יוזמים את הדיון

ולדימיר בליאק:  אתם עושים מאיתנו צחוק, אני מצטער לומר

רמזי גבאי: לא מדובר במאות מיליונים בנוגע לחובות אבודים ובנוגע לסחורות אבודות

ינון אזולאי: רשות המיסים, אתם יודעים אולי על כמה כסף מדובר? מדובר על עשרות מיליונים בודדים

ינון אזולאי:  יכול להיות שיש אפשרות להוסיף את זה בתקנות כי באמת מדובר על מקום שהוא ייחודי ואין סיכוי שהוא ייכנס לתוך המתווה

ינון אזולאי:  אנחנו נותנים על ידי זה פתרון שיהיה טוב לכולם

ינון אזולאי:  זה חבר'ה שיותר לא ימשיכו לעבוד

ינון אזולאי:  גם ככה העסק שלהם קרס

יניב כהן: אני מייצג את מגדלי התמרים מהכינרת ועד אילת, בכל הגבול המזרחי של המדינה

יניב כהן:  סיפקנו תמרים לסוחרים בעזה עד ה-7 באוקטובר

יניב כהן:  המגדלים עובדים שנה שלמה על מנת ליהנות מפרי עמלם

יניב כהן:  כמו שאתם יודעים, בחודש תשרי מתבצע גדיד התמרים

יניב כהן:  סיפקנו את התמרים אבל הכסף לא הגיע אלינו

יניב כהן:  אין לנו שום מתווה של מע"מ כי התמרים הם ללא מע"מ

יניב כהן:  מדובר מבחינתנו בחוב שאנחנו לא יודעים אם בכלל נגבה אותו

יניב כהן:  אנחנו לא מופיעים בשום מתווה של שום מערכת

חיים דיין: אני פונה פה אישית לאנשי האוצר, לאנשי רשות המיסים

חיים דיין:  אני חושב שלא היינו פה אם המצוקה לא הייתה גדולה

חיים דיין:  תבינו שהמצוקה אדירה

חיים דיין:  אנחנו, שמעסיקים 30 עובדים, נשארנו עם חוב של 12 מיליון שקל

חיים דיין:  המכון סיפק כמויות אדירות במשך השנים לעזה

חיים דיין:  אז באה המלחמה ועצרה הכל

חיים דיין:  היו כל מיני מבצעים שכשעברנו אותם קיבלנו חזרה את הכספים

חיים דיין:  היום אין סיכוי שנקבל את הכספים האלה, ואני אומר לכם את זה בתור מפעל שנמצא בבעיה תזרימית קשה

חיים דיין:  אנחנו מבקשים שתעזרו לנו בעניין הזה, אנחנו מבקשים את המתווה הזה כי אין לנו אפשרות אחרת

עוזיהו ליכטנברג: לי נעלמו שני מיליון שקל בעזה

עוזיהו ליכטנברג:  הפתרון יכול להיות בהורדת הסכומים במקדמות של החודשים הקרובים

עוזיהו ליכטנברג:  זה איכשהו ייתן פתרון

רמזי גבאי: אני מבקש מכם שכשאתם מדברים על החובות האבודים לא תשכחו מהסחורות האבודות, מדובר בסדר גודל של 20-25 מיליון שקל

ולדימיר בליאק: האם מבחינת המע"מ יש איזה שהוא פתרון?     

יואל חלימי: לא יצאה חשבונית

יואל חלימי:  זו סחורה שהועברה, לא עסקה שבוצעה

משה גפני: אני מבקש בתוך שבעה ימים תשובה, כי לא נוכל להשאיר את האנשים האלה בלי שום פיצוי, זה בלתי אפשרי

משה גפני:  אם תחזרו בלי תשובה, בתקציב שיגיע אני אוסיף את זה כהסתייגויות באחד החוקים

ולדימיר בליאק: אני מצטרף להסתייגות שלך

משה גפני: אם הממשלה, משרד האוצר והמנכ"ל לא ימצאו פתרון, אנחנו נמצא

משה גפני:  תודה רבה